
ПРОТОКОЛ № 23

На 21.11.2024 г., (четвъртък) от 15:00 часа, в залата на Общински съвет Златоград се проведе Тържествено заседание на Общински съвет Златоград, свикано на основание чл. 23, ал. 4, т.1 от ЗМСМА. 
В заседанието участваха: Мирослав Янчев – Кмет на Община Златоград, г-жа Елмира Угорлиева - Пехливанова - Зам.-кмет на Община Златоград,  инж. Елка Чаушева – Секретар на Община Златоград, Кметове на населени места и кметски наместници. Участваха представители на духовните настоятелства, директори и служители на общинска администрация Златоград, медии и гости. 
Тържественото заседание бе открито в 15:00 часа с прозвучаване на Химна на Република България.
Госпожа Кръстева: Уважаеми колеги общински съветници, уважаеми господин Янчев, уважаеми представители на институции присъстващи в залата , скъпи Златоградчани, за мен е удоволствие да открия Тържественото заседание на Общински съвет Златоград, посветено на 112 години от Освобождението на Златоград и 112 години от Балканската война. Свободата няма граници. А свободата за златоградчани настъпва през ноември 1912 година, когато Протокол № 5 на временната местна управа се оказва паметен за жителите на град Даръдере. Позволете ми да ви припомня този уникален акт на тогавашната ни местна власт. 
ПРОТОКОЛ № 5
на Временната управа  на Златоград
от  13 ноември  1912 г
В днешното си заседание тричленната комисия остана много доволна  от извършеното  велико за Даръ-дере събитие – осветяването на  първото българско трицветно знаме, реши за назидание на бъдното поколение и за вечен спомен на освобождението ни от петвековното робство да назначи нарочен ден,  в който всяка година да се празнува от всички даръдерци като местен народен празник. При разискванията надделя мнението за такъв ден да се счита не 6-ти ноември, когато дойде четата,  а 8-ми същия месец, когато редовна българска армия от 5-а рота на 21–а допълнителна дружина от Средногорския пехотен полк под началството на ротния  командир   Г-на поручик К. Ф., родом от с. Фердинандово, стъпи в града ни. Така щото  денят – 8 ноември – Архангеловден, от сега нататък ще се празнува не само като  черковен, но и като местен народен празник – ден на освобождението на гр. Даръдере.  
				Председател : /п/   С. Д.
				Членове :   / п/  Д. Х.
				Секретар:   / п / Н. Ч.
Това е завещание към местните власти и управи да пазят традициите и да надграждат, за да бъде града ни привлекателен  и за младите хора,  и за хората с повече житейски опит, и за обществено активните,  и за иновационно мислещите, независимо от  превратностите и предизвикателствата на времето. 
Дълбок поклон пред тези, които водени от копнежа си за свобода, хора с високи цели и стремежи като Я. З., А. К., Т. К., З. Д. се отдават на родния ни град, надрастват границите му  и съграждат историята на Даръдере, днешния роден Златоград.
Позволете ми от висотата и отговорността на днешната дата, обявявайки наличие на изискуемия по закон кворум от общинските съветници, да открия тържественото заседание на ОбС Златоград с предложение за  следния



ДНЕВЕН  РЕД :

1. Тържествена церемония по случай 21 ноември - Празник на Златоград, 112 години от Освобождението на Златоград и 112 години от Балканската война. 

2. Връчване на „Медал за заслуги към общината“ на В. Г. Г. – посмъртно, за съхраняване, предаване и възпроизвеждане на ценностите от българската традиционна, материална и духовна култура, за особен личен принос в разкриване и обогатяване на Музей на съобщенията в град Златоград.

3. Награждаване на А. П. Б. с Грамота за постигнати високи спортни отличия и парична награда. 



***********************************************************

По т.1 от дневния ред: Тържествена церемония по случай 21 ноември - Празник на Златоград, 112 години от Освобождението на Златоград и 112 години от Балканската война. 

Изнесена бе кратка програма с рецитал и песен за Златоград, подготвена от ЦДГ „Снежанка“ Златоград, рецитал на ученици от ОУ „Васил Левски“ гр. Златоград и ученици от СУ „Антим I“ гр. Златоград.  

Госпожа Кръстева благодари на всички участници. 
По т.2 от дневния ред: Връчване на „Медал за заслуги към общината“ на В.Г. Г. – посмъртно, за съхраняване, предаване и възпроизвеждане на ценностите от българската традиционна, материална и духовна култура, за особен личен принос в разкриване и обогатяване на Музей на съобщенията в град Златоград.

Госпожа Кръстева: Особен принос и заслуги в развитието и съхраняването на историята, културата и националния дух в община Златоград допринася делото на  В. Г.- пазител на паметта и корените на български народни пощи в общината ни. Със своята активна дейност, той разкрива Музея на пощенските съобщения в Златоград. През целия си живот събира, съхранява и надгражда дейността му. Всички предмети, документи и вещи, които той притежава свързани с  това дело,  дарява на изградения от него музей.
 В. Г. е отдал огромна част от съзнателния си живот към надграждане на създаденото от него и го завещава безрезервно на Златоградска община, утвърждавайки непреходните ценности на българския народ.  
               Със свое решение – И 121 прието на редовно заседание на ОбС – Златоград, проведено на 21.05.2024 г., Протокол № 13
Общински съвет Златоград РЕШИ: 
Присъжда „Медал за заслуги към общината" на В. Г. Г. – посмъртно, за съхраняване, предаване и възпроизвеждане на ценностите от българската традиционна, материална и духовна култура, за особен личен принос в разкриване и обогатяване на Музей на съобщенията в град Златоград.
          Наградата ще получи неговият внук – носител на името му – В. К. Х..

Последваха аплодисменти
Госпожа Кръстева връчи „Медал за заслуги към общината“ и Грамотата отново последваха аплодисменти.

По т.3 от дневния ред: Награждаване на А. П. Б. с Грамота за постигнати високи спортни отличия и парична награда.
Госпожа Кръстева: Със своята активна дейност, А. показа, че като един млад човек всеки може да сбъдне мечтите си. А. обаче, когато щастието е споделено, то е истинско. Аз ти благодаря от името на всички присъстващи тук, че ти ни правиш съпричастни към твоето щастие. Ние се гордеем, че си дете на Златоград. Със свое решение И 265 по протокол 22 от проведено редовно заседание на ОбС Златоград, Общински съвет Златоград награждава А. П. Б. за постигнати високи спортни отличия с Грамота и парична награда в размер на 2000 лева. Честито! 
Последваха аплодисменти
Госпожа Кръстева връчи Грамотата и паричната награда, отново последваха аплодисменти.
[bookmark: _GoBack]Господин Янчев поздрави А. и нейните родители. 
Последваха аплодисменти.
Госпожа Кръстева: Благодарим на семейството и на твоят треньор и на всички твои приятели и ти пожелаваме все така отворен да бъде пътя ти и златен.
Госпожа Кръстева: Колеги, още веднъж поклон пред всички онези, които са дали живота си със своя принос, за да бъде и да пребъде Златоград. Честит празник! Аз поканвам всички да се включим в следващите мероприятия.
Госпожа Кръстева даде думата за поздравления.
Господин Янчев: Уважаема госпожо Кръстева, уважаеми госпожи и господа общински съветници, уважаеми ръководители на общински и държавни институции, уважаеми кметове и кметски наместници, уважаеми гости. За мен е голяма чест първо да кажа, че сме заедно в този много важен за всички златоградчани ден, когато честваме и отбелязваме деня на Освобождение, 112 години свобода в Община Златоград. Днес трябва да сведем глави и да почетем всички онези, които са жертвали живата си, за да може днес ние да се наречем свободни и независими. Трябва обаче да си спомним и техните послания, за това да обичаме и да пазим много отговорно родното, да го съхраняваме и да го предаваме на бъдещото поколение и те с гордост да го предават на следващите поколения. Идва ми мисълта за пореден път на Стойо Шишков преди много време, когато казва „Блазя на тая държава и на тоз народ, който може да се гордее с такива селища като Деръдере“, сегашно Златоград. От нас зависи обаче дали това ще остане вярно. Честит празник и от мен, поздравявам всички, които сте в залата и не само всички наши съграждани! И наистина нека да отдадем почит към всички тези, които днес благодарение на тях сме свободни и независими. Благодаря!
Последваха аплодисменти.
Госпожа Кръстева: Благодаря на всички, които взеха участие в днешното Тържествено заседание и пак казвам, че ви поканвам да се включим в предстоящите прояви свързани с празника. Благодаря Ви още веднъж. Закривам Тържественото заседание на Общински съвет Златоград.



Госпожа Кръстева, закри Тържественото заседание.





ЕМИЛИЯ КРЪСТЕВА
Председател на Общински съвет Златоград

	
Изготвил протокола:  
Елмира Топчиева-Меркова
Гл. специалист „Канцелария ОбС“

